**Doi cocoşi**

*Mihai Manolescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Doi cocoşi se iau la sfadă

În ogradă la bunici,

Hotărâţi fiind să vadă

Care va cânta pe-aici.

Fiindcă, vezi, în astă curte

N-or rămâne amândoi,

Chiar de sunt găini mai multe

Şi-ar mai fi şi loc apoi.

Spune unul, mândru tare,

Că penaj aşa perfect

Nu există-n lumea mare,

Precum vezi la el pe piept.

Celălalt, privindu-i creasta,

Râde-n cioc cu ironie

Şi îi zice: “Chesia asta,

Ţi s-a cam pleoştit, bădie.”

“Cine s-a găsit să-mi spună,

Mie, c-aş avea defecte...

Ştii că e mai mult de-o lună

De când note imperfecte

S-au tot auzit în zori,

Fiindcă m-ai rugat pe mine,

Chiar dacă mă trec fiori,

Să te las să cânţi pe tine?"

"Poate că mai dau rateuri

Şi mă-ncurc în note-nalte,

Însă cânt la matineuri

Doar la orele exacte,

Nu ca tine, alandala,

Când la patru, când la cinci,

Căci la ceasuri, socoteala,

O cam laşi pentru amici."

"Vrei să-mi ţii acuma predici?

Chiar nu ştiu de ce te-ascult.

Nici să calci nu ştii. Te-mpiedici

Tot în pinteni, cam de mult."

"Tu vorbeşti de bătrâneţe,

Cum c-ar fi-nceput să-mi vie?

Află-atuncea cu francheţe:

Nu eşti bun nici de piftie!"

Se aprind, se-aruncă-n luptă

Şi se-ncaieră serios,

De rămân cu creasta ruptă

Şi întinşi, complet, pe jos.

Cam aşa e şi în viaţă

Când nu vrei să cânţi în doi:

Se întâmplă ca să piardă,

Mai adesea, amândoi.